KŐSZEG VÁROS ÖNKORMÁNYZATÁNAK Ikt. szám: K/800- /2024.

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2024. 11. 20-án 14 óra 03 perctől a Városháza 101 -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Gelencsér Attila, Németh Balázs, Kövesdi Andrea, Klobetzné Debrei Hajnalka, Bányai- Németh Gábor, Kiss Péter, Stampf Ervin, Gelencsér Júlia, Illés Péter Gábor (9 fő)

***Meghívottak:*** Dr. Zalán Gábor jegyző, Dr. Nagy Edina aljegyző, Eső Attila Kőszegi Városüzemeltető Kft. igazgatója,

Az elnök szavazásra teszi fel a napirendet, melyet a bizottság **9 igen** szavazattal elfogad. Jelzi, hogy igazoltan van távol az ülésről.

**Napirend:**

1. Jelentés a város környezeti állapotáról

Előadó a polgármester nevében: Németh Ildikó városüzemeltetési osztályvezető

2. Posztógyár utcai ivóvízhálózat kiépítésével kapcsolatos döntés meghozatala

Előadó a polgármester nevében: Németh Ildikó városüzemeltetési osztályvezető

3. A Kőszegi Sporthorgász Egyesülettel létrejött halgazdálkodási jog haszonbérletéről szóló szerződésekkel kapcsolatos döntések meghozatala

Előadó a polgármester nevében: Németh Ildikó városüzemeltetési osztályvezető

**1.napirendi pont**

Jelentés a város környezeti állapotáról

**Németh Ildikó:** Mint minden évben, idén is elkészítettük a város környezeti állapotáról szóló jelentést. A Törvényben rögzített pontokat érintettük az elkészítése során, melynek összeállításában több szereplő is segített. A jelentésből pár pontot emelnék ki.

A zöldterület gazdálkodás, kertészet, parkfenntartást a városban a Városüzemeltető Kft. látja el. A város mentén húzódó kerékpárutak tekintetében a közútkezelői feladatok ellátása jogszabályi előírás szerint a Magyar Közút Zrt.-t terheli, melyet a Kőszegi Városüzemeltető Kft-lát el a megbízásukból. A fakivágások a vegetációs időszakot figyelembe véve történek március végén, illetve az ősz beköszöntével. Jelenleg folyamatban van és várhatóan november hónapban befejeződik egyes helyszíneken az őszi fakivágás, amelyek pótlásáról is természetesen gondoskodni kell.

A szociális tűzifa kiszállítására az elmúlt évek gyakorlatához hasonlóan évente kétszer van pályázati lehetőség, a kivágásra kerülő fák, illetve különböző felajánlások felhasználásával. Ilyen célra egyébként a napokban felajánlás is érkezett egy állami területen lévő 2 db kivágott fát ajánlottak fel, melyet a Városüzemeltető Kft. megtekintett és el is fogadta azt. Szintén nemrég érkezett egy magánszemélytől jelzés, hogy az általa, a területéről kitermelt fát felajánlja szociális célokra.

Parlagfű mentesítéssel kapcsolatban a Vas Vármegyei Kormányhivatal évente felmérést végez a feladatok elvégzéséről. Önkormányzati tulajdonú területet nem érintett parlagfű fertőzöttség. Idegen tulajdon esetében közelmúltban egy bejelentés érkezett a hivatalhoz parlagfűvel fertőzött területről. A helyszíni ellenőrzést követően a tulajdonost felszólítottuk, aki megkezdte a terület kezelését.

Települési környezet és közterületek tisztaságának rendbetételét szintén a Városüzemeltető Kft. végzi, ezen belül kiemelném az Hulladékgazdálkodást, az illegálisan elhagyott hulladék napi szinten ad feladatot a városnak. Most, hogy lezajlott a lomtalanítás, ami az elmúlt években az őszi időszakra tolódik, sajnos annak ellenére, hogy próbáljuk a lakosság figyelmét felhívni, hogy mi az, ami belefér és kitehető a lomtalanítás keretében közterületre sok elektronikai és oda nem illő dolgot helyeznek ki, aminek a későbbi elszállítása többlet terhet ró a városra. Próbáltunk abba az irányba menni, hogy a Közterületfelügyelő felszólítsa ezeket az ingatlantulajdonosokat, de ez tényleges bizonyíthatóság miatt nehézkes.

Egyes szelektív szigeteknél rendszeres volt az edényetek mellé kitett nem szelektív gyűjtés körébe tartozó hulladékok kipakolása. Az elmúlt egy-két évben már kezdeményeztük azoknak a pontoknak a felszámolását, ahol már megoldott a zsákos gyűjtése ezeknek a frakcióknak. Legutóbb a Kórház utcai sziget felszámolása történt meg, ott a társasház jelezte, hogy zsákos megoldást szeretnék. Hasonló kritikus pont a lakótelepen a Rohonci u. 44. társasház mellett lévő sziget környezete, amely edények megszüntetését szintén jeleztük az illetékesek felé. Első körben elutasításra került a kérelmünk, azzal, hogy szükséges a gyűjtőedények megléte a város különböző pontjain főleg az üvegvisszaváltót kell biztosítaniuk. Az elutasítást követően újabb kérelmet fogalmaztunk meg, melyben felhívtuk a figyelmet, hogy a lakótelep részen a COOP bolt mögött elhelyezkedő szelektív sziget kiszolgálja a lakosságot, így ezzel az indokkal jóváhagyták a megszüntetést, amire a napokban sor kerül.

A közterületről elszállított járművekkel kapcsolatban az önkormányzat külső közreműködő bevonásával egy őrzött telephelyre szállíttatja el az üzemképtelen járműveket. 42 üzemképtelen járműre került felszólítás és ebből 9 jármű elszállítására került sor a szombathelyi telephelyre. Ivóvízellátás tekintetében a Vasivíz Zrt.-től kaptuk az adatokat. Az idei évben ivóvízhálózat bővítésére az Alsó körút végén lévő ipartelepen történt, amelyet a tulajdonos magánberuházás keretében oldott meg. A kiépített rendszer önkormányzati tulajdonba adása – tekintettel arra, hogy viziközmű állami, vagy magántulajdonban lehet –átadását a Képviselő-Testület a közelmúltban elfogadta, üzemeltetésre továbbadtuk a Vasivíz Zrt. részére.

A nem közművel összegyűjtött háztartási szennyvíz begyűjtését és elszállítását a Kőszegi Városüzemeltető Kft. közszolgáltatóként látja el. 2014-ben Kőszeg Város Önkormányzata Képviselő-testülete egy új önkormányzati rendeletet fogadott el a nem közművel összegyűjtött háztartási szennyvíz begyűjtéséről, melynek lényege, hogy olyan helyen, ahol nincs közcsatorna és a szennyvíz zárt gyűjtőbe ürül a vízfogyasztás 60%-val el kell számolni az ingatlantulajdonosnak. A Vasivíztől minden évben megérkező vízfogyasztási adatokat a Városüzemeltető Kft.-től begyűjtött szippantási adatokkal összefésüljük, ennek eredményeként látjuk, hogy ki nem számolt el megfelelően a szippantással. A rendelet megalkotása óta, voltak nagyon kirívó esetek, ahol nem tudtak elszámolni, ilyenkor eljárást kezdeményeztünk a Katasztrófavédelemi Igazgatóságnál. Ez a közszolgáltatást hatalmas feladatot ró a Városüzemeltető Kft -re., mivel a szippantások számának jelentős növekedését okozta az újonnan bevezetett települési adó. A rendelet azokat az ingatlantulajdonosokat érinti, akinek az ingatlanán szennyvíztároló található. Maga a műtárgy lett megadóztatva olyan tekintetben, ha valaki éves vízfogyasztása 60%-ának megfelelő szennyvizet a közszolgáltatóval nem szállíttatott el, adófizetési kötelezettsége keletkezik a műtárgy iránt, ami 180.000 Ft/év.

Lakossági és közszolgáltatási eredetű zaj-, rezgés- és légszennyezés elleni védelem tekintetében tavalyi évben lakossági panaszbejelentésre indult eljárás keretében zajszint mérés történt, ami a megengedett decibel értékek jelentős túllépését mutatta. A független szakértő által végzett mérés eredménye okán intézkedési terv benyújtása került előírásra, amelyet a vállalkozó határidőre teljesített. Az intézkedési tervben foglaltakat az üzemeltetőnek 2024. december 31-ig kell teljesítenie. A kőszegi nagyrendezvényekkel kapcsolatban érkezett panaszbejelentés, amely során leginkább a Károly Róbert téri rendezvényekre helyeződött a hangsúly. A rendezvény szervezőjének felhívtuk a figyelmét, hogy a lakosság nyugalmának biztosítása érdekében legyenek erre tekintettel.

A légszennyezés csökkentése érdekében az önkormányzat környezet- és természetvédelem helyi szabályairól szóló rendelete szabályozza az avar és kerti hulladék égetést. A szőlők fitoplazmás betegsége miatt, csak a Kőszeg és Környéke - Vaskeresztes és Környéke Hegyközsége által Kőszeg közigazgatási területén nyilvántartott külterületi és zártkerti ingatlanokon van lehetőség égetni meghatározott időben, a tűzvédelmi szabályok betartása mellett, az illetékes hivatásos katasztrófavédelmi szerv területi szervéhez történő írásbeli bejelentése alapján. A levegővédelem tekintetében a Vas Vármegyei Kormányhivatal Kőszegi Járási Hivatala illetékes eljárni. Ebben az évben eddig két panaszbejelentés érkezett hozzájuk, ahol az ellenőrzésük során bírság kiszabására nem került sor, mivel nem találtak olyan tényezőt, ami ezt indokolta volna.

Helyi közlekedésszervezés tekintetében két pontot említettünk meg, melyben a helyi Fejlesztési iroda volt a segítségünkre. IMCS keretében buszöblök, buszöblök, buszvárók kialakítása, valamint a TOP PLUSZ pályázat keretében a Rákóczi utca és a Pék utca - Várkör felújítása, melyre a város támogatást nyert.

**Németh Balázs:** Szelektív hulladékgyűjtéssel kapcsolatban többen megkerestek az Ambró Gyula, illetve a Köböl utcából, hogy nem egészen világos az ott élők számára, hogy meddig terjednek az utcában lévő gyűjtési körzetek. Sok esetben nem akkor ürítik, mint ami ki van írva, itt lehet, hogy egyeztetni kellene a szolgáltatóval. A másik észrevételem pedig az égetés bejelentésével kapcsolatban, hogy az illegális szemétégetés bejelentésének módját kommunikáljuk-e valamilyen fronton?

**Gelencsér Attila:** Illegális égetéskor a 112 segélyhívót kell hívni**,** ilyen bejelentés során a Tűzoltóságot kiküldik és abban az esetben a Szombathelyi Katasztrófavédelmi Igazgatóság jár el. Azon kívül ide a Jegyző felé nincs jelentési kötelezettség. Hivatalosan ez Tűzrendvédelmi bírságot von maga után, 112 felé kell jelezni.

**dr. Zalán Gábor:** Nálunk csak a meghatározott területeken lehet hétfői napon szőlő venyigét égetni a katasztrófavédelem felé történő bejelentés mellett, ez azért fontos, mert a bejelentés mellett maximum azt ellenőrzik, hogy nem autógumit égetett-e az illető.

**Gelencsér Attila:** A hulladék égetése bűncselekménynek minősül, ami viszont rendőrségi intézkedést von maga után. Ha olyat észlel a kivonuló egység, akkor a rendőrséget is kihívhatja a helyszínre.

**Németh Ildikó:** Reagálnék az első felvetésre, tudunk a szelektív hulladékgyűjtéssel kapcsolatos problémáról, ezzel kapcsolatban már megkerestük a szolgáltatót. Az Ambró Gyula utca folytatása, ami a Szabóhegyi útra kicsatlakozik, Feketeföldi dűlő néven szerepel. Az Ambró Gyula utca a 3. szelektív körzetben van, a Feketeföldi dűlő pedig a 4.-ben, ami így időben elkülönül. A belterületi rész az az Ambró Gyula utcához tartozik, a mezőgazdasági terület, ami címképzés miatt ugyan úgy Ambró Gyula utca nevet visel, annak a folytatása a Feketeföldi dűlő néven van feltüntetve a szállítási naptárban.

**Németh Balázs:** Úgy gondolom, hogy a könnyebb beazonosíthatóság miatt házszámra kellene bontani, vagy átsorolni hozzá a Feketeföldi dűlő részt.

**Kövesdi Andrea:** Örömmel konstatálja, hogy elkerül a szelektív gyűjtősziget a Rohonci utcából, mivel több lakó is jelezte a problémát a környezetével kapcsolatban. Visszajelzést szeretne kapni az elszállítás megtörténtéről.

**Németh Ildikó:** A héten megtörténik az elszállítás ezt ígérte a szolgáltató.

**Kövesdi Andrea:** Többen érdeklődnek nálam és jelezték, hogy a lomtalanítás után ott maradtak a hulladékok. Mi lesz ennek a sorsa? Sajnos azzal szembesülünk, ami már elhangzott az előzőekben, hogy nem lehet beazonosítani, hogy ki tett ki a szemetet. Rengeteg az üveg és a gumiabroncs, ami inkább hétről-hétre gyarapszik, amire megoldást kellene találni mivel már lezajlott a lomtalanítás.

**Németh Ildikó:** A közterületfelügyelő járja a közterületeket és próbál tájékozódni, hogy kitől származhat a hulladék. Sajnos nem túl eredményes a hulladék beazonosítása, hiszen sokan arra hivatkoznak, hogy más tette a házuk elé a szemetet. Nekünk teljesen mások a beszállítási lehetőségeink, mint a lakosságnak. Nemcsak a költségek miatt, hanem közületként másként működik a leadás módja. A helyben található zöldudvarban a lakosság díjmentesen le tudja adni a hulladékait, melyet a lomilottó nyereményjáték keretében még díjazással is jutalmazunk.

**dr. Zalán Gábor:** Minden vezetői értekezleten téma a hulladéklerakás. Lehetne egy jó rendszert működtetni. Régebben a lakcímnyilvántartás a jegyző hatáskörébe tartozott, ahol összefésültük, hogy kinek van szerződése a hulladékelszállításra. Nagy gondok a társasházak és a szövetkezeti lakások, akikre nincs ráhatásunk, mint Önkormányzatnak direkt módon. A társasházak kevesebb gyűjtőedényt igényelnek, mint amennyi kiszolgálja az ott lakókat, így az nem elegendő a háztartásokban keletkezett hulladék tárolására. Ez is vonzza maga után a többletet. Többszöri tárgyalást folytattunk már a lakásszövetkezetekkel ez ügyben. Nyilván akkor meg kell emelni a közös költség díját, vagy mi szólunk a közszolgáltatást végző MOHU-nak, hogy ellenőrizzék le a lakásszámokhoz tartozó kukák számát és méretét, mivel Ő jogosult ennek az ellenőrzésére. Amikor az STKH Kft. végezte ezt a feladatot, ígéretet kaptunk, hogy lesz két ember, aki ezt ellenőrzi és összeveti.

Ugyanakkor szerettük volna érvényre juttatni a házhoz menő lomtalanítást. Ezt sajnos mindenki máshogy értelmezi. Szolgáltatónak nagyon kényelmes, hogy kiteszik a közterületre. Sárváron sokáig bejelentkezés alapján vitték el az udvarból a lomot, de ez nyilván macerás a szolgáltatónak. A helyben lévő hulladékudvarba díjmentesen be lehet vinni elektronikai és mindenféle zöldhulladékot is. Sajnos nagyon úgy tűnik, hogy az önkormányzatra fog hárulni ez a feladat, hogy az ottmaradt lomokat elszállíttassuk.

**Németh Balázs:** Gencsapátiban például egy harmadik módot választottak, kijelöltek egy helyet, ahova bevihették a lomot.

**Németh Ildikó:** Ez a gyűjtőpontos verzió. Minden év elején nyilatkozatot kell tennünk a lomtalanítás módját illetően. Ami nálunk történik az a házhoz menő közterületi, van még a gyűjtőszigetes vagy ezek közül egyik sem, ebből a háromból választhatunk. Törvényi előírás alapján évente egy az kötelező.

**dr. Zalán Gábor:** Város részérőlmegfelelő lenne a gyűjtőpontos, de akkor a teljes lakosságnak oda kell vinnie.

**Németh Ildikó:** Ugyanakkor ellenőrzött területen lenne jó ezt gyűjteni, zárt rendszerben, így megszűrhető lenne a lerakható hulladék köre.

**Gelencsér Attila:** Ennyi erővel, ugyan ezzel az energiával a hulladékudvarban is leadhatja bármikor.

**dr. Zalán Gábor:** Sok kritika ér minket, hogy a lakóházas övezetben az elszállítás napjáig szinte tárolniuk kell a hulladékot, a lakótelepi részen meg kint lehet**.** Folyamatosan nézzük más Kőszeg városához hasonló települések gyakorlatait.

**Kövesdi Andrea:** Igen, érzékeljük, hogy ez egy nagy probléma, hogy hol a felelőssége a lakóknak, és hol van az a határ, ahol az Önkormányzatnak helyt kell állnia, mivel ennek költségei vannak.

**dr. Zalán Gábor:** Az Önkormányzat részéről egyszerű a válasz. Ha környezetszennyezés van és megállapítja a Járási Hivatal, amennyiben az Önkormányzat igazgatási területéhez tartozik meg kell, hogy oldja, mint ingatlantulajdonos, mivel közterületen helyezkedik el.

**Klobetzné Debrei Hajnalka:** Tűzgyújtási tilalommal kapcsolatban jelzi, hogy tájékoztatni kellene valamilyen formában a kőszegfalvi lakosság számára, hogy mikor lehet és mikor nem égetni.

**Gelencsér Attila**: Főszabály országosan, hogy sehol sem lehet égetni, kivéve, ha az adott önkormányzatnak van olyan rendelete, amely ezt megengedi. Kőszegen jelenleg nincs megengedve, így Kőszegfalván sem. Nagyon sok helyen le lett kommunikálva, mégis számtalan jelzés érkezik a tűzoltóságra.

**dr. Zalán Gábor:** Fura helyzet, hogy Kőszegen tiltott, de a hozzánk, közös hivatalhoz tartozó egyik településen minden nap engedélyezett az égetés. Az új Polgármester Úr, a jövő heti ülésre kívánja napirendre tűzni, hogy legalább náluk az Ünnepnapokon történő égetés tiltott legyen. Tájékoztatót tudunk küldeni, ami alapján a lakosságot is informálni lehet majd.

**Klobetzné Debrei Hajnalka:** Játszóterekkel kapcsolatban érdeklődnék, hogy a felülvizsgálatuk milyen időközönként történik? Több jelzés is érkezett hozzám, hogy a szülők teszik rendbe Kőszegfalván.

**Németh Ildikó:** A város regisztrált játszótereinek hatósági ellenőrzése tavaly történt, az ott észlelt esetleges hiányosságokat pedig a Városüzemeltető Kft. pótolta, rendezte. 3 évente van kötelezettség a hatósági ellenőrzésre, a Kft. emberei pedig hetente ellenőrzik.

**Klobetzné Debrei Hajnalka:** Az új temetőnél, a helyszíni bejárásom alkalmával azt tapasztaltam, hogy 30-40 cm-es a fű, melyet jeleztem Polgármester Úrnak is. Remélem azóta történtek lépések ezügyben, és a szerződésnek megfelelően gondozzák.

**Németh Ildikó:** Tavalyi év végén lefolytatott közbeszerzési eljárás eredményeként idei évtől a Rózsakereszt Kft. az új üzemeltető a kőszegi temetőknél. Időszakos bejárás keretében ide is ki szoktunk menni és az esetlegesen feltárt hiányosságokat jelezzük az üzemeltető felé.

**Illés Péter:** A hozzászólásokból látszik, hogy a település tisztaságát és környezeti állapotát mindenki szívügyének tekinti. A jó környezet karbantartásában kiemelt szerepe van a Városüzemeltető Kft-nek. Szeretném megköszönni, hogy a Hunyadi park madárösvényen lévő megrongálódott táblákat is javítják. Biodiverzitás megőrzése és a település természetvédelem egyre inkább előtérbe kerül mindenhol. Javaslatot, kérést szeretnék megfogalmazni. Lehetséges lenne-e olyan alkalmas helyet találni, amit rovarbarát helynek jelölnénk ki és egy táblával jeleznénk, felhívva ezzel a lakosság figyelmét a rovarok fontosságára? A táblát magam el is készíteném, ezzel is lépéseket téve a Madárbarát Települések Országos Szövetségéhez történő csatlakozás irányába. Egyébként ezt a csatlakozást már Polgármester Úr figyelmébe is ajánlottam. Másik kérdésem pedig a vízhez kapcsolódik. Kőszeg két vízbázisból kapja az ivóvizet. Korábban lezárt József forrás vízminősége esetleg újra bevizsgálásra kerül -e, hogy újra alkalmas legyen a vízvételre?

**Németh Ildikó:** Vízbázis tekintetében ezt mi is felvetettük, hogy esetleg újra bevonnánk, akkor ez a szennyezettsége miatt ez elutasításra került.

**Kiss Péter**: Rőti-völgyi vízbázist is le fogják majd zárni.

**Stampf Ervin:** Téli sózás, úttisztítás bele tartozik a város környezeti állapotába, mivel ez jelentős károkat okoz a műemlék épületekben. Kitér-e esetleg erre a környezeti állapot értékelése, hogy hogyan működik téli időszaban az utak sózása.

**Németh Ildikó:** Felkérem a Városüzemeltető Kft. igazgatóját, Attilát, hogy legyen segítségemre a válaszadásban, mivel Ők végzik téli időszakban a város síkosság mentesítését.

**Eső Attila**: Mi az Önkormányzat által biztosított keretből végezzük ezt a tevékenységet. Arra, hogy környezetbarát jégmentesítő anyaggal dolgozzunk, ez a költségvetés nem ad lehetőséget. Elsősorban gondolom a sózás a kérdés.

**Stampf Ervin:** Igen, mert teljesen tönkreteszi az épületeket.

**Illés Péter:** A növényzetre is rossz hatással van.

**Stampf Ervin:** Korábban rendeletben szabályozva tiltott volt a só használata. Rengeteg épületnél hiszik azt, hogy vizesedés van, holott a talajból felszívódó sók káros hatása. Többet bukunk az épület állapotán, mint sózáson megspórolt pénzen, mivel azt a többszöröse helyre hozni. Rengeteg a műemlék ingatlan, ezzel kapcsolatban lehetne-e valamit lépni, mivel ezek pénzben kimutatható károk.

**Gelencsér Attila**: Meg kellene nézni, költségileg mit jelent, ha esetleg környezetbarát anyagot használunk.

**Stampf Ervin:** Ez jellemzően a műemlék és helyi védett épületekre vonatkozik, mivel azok még nincsenek megfelelően szigetelve, tehát mondhatjuk, hogy a belváros.

**Eső Attila**: Az a baj, hogy itt kerül sor a legtöbb sózásra, mivel a balesetveszély elhárítása előrébb való, mint az épület védelme.

**Stampf Ervin:** Sima apró zúzalék használata esetleg, mivel az nem jár mással, mint takarítással és szemételszállítással.

**Eső Attila:** Ónos esőben sajnos ez nem megfelelő. Meg kell határozni azt a kört, hogy hol nem lehet sót használni síkosságmentesítésre.

**Bányai- Németh Gábor:** Fakivágással kapcsolatban szeretném kérdezni, hogy a pótlásukra van-e költségvetési keret, illetve konkrét ütemterv, hogy hogyan lesznek pótolva.

**Németh Ildikó:** Van erre egy költségkeretünk erre vonatkozóan, amit év elején a Városüzemeltető Kft. költségvetési terv keretében megfogalmaz. Ez településtisztaság, parkfenttartás stb., területenként lebontva tartalmazza a fakivágási, és a pótlási részt is. Nagyon minimális az a fa, amit az őszi szezonban kivágtak, de tudjuk, hogy pótolni kell, egyelőre konkrét terv még nincs rá. Jelen esetben öt helyen van ilyen elszáradt fa, ami inkább tuja csoportosulásnak mondható. Próbáljuk azt a darabszámot tartani, ha nem is pont azon a helyen, ahol kivágásra kerültek.

**Bányai- Németh Gábor:** A jelentésben elhangzott, hogy komoly veszteséget jelent a szennyvíz elszállítás, van -e valamiféle terv ennek a csökkentésére?

**Németh Ildikó:** Egyelőre vizsgáljuk a megoldást, ha ez kiforrja magát a Képviselő-Testület is tájékoztatva lesz.

**Bányai- Németh Gábor:** Itt elsősorban az adóveszteségről van szó, illetve, hogy 30 km-re kell elszállítani a szennyvizet. Ez egy komoly költségvetési terhet jelent a városüzemeltetőre nézve.

**Kiss Péter:** A Rohonci utcai körgarázsoknál van két üzemképtelen gépjármű, amely régóta ott hever.

**Gelencsér Attila**: Kethelyi útnál többször volt száraz fa kidőlés, ahova kihívták a tűzoltókat, azokat is meg kellene vizsgálni. Valamint egy-két hónapja tolmácsoltam a horgászok kérését, miszerint a csónakázó tónál is vannak kivágandó fák, vagy az már megtörtént?

**Németh Ildikó:** Igen, az már megtörtént**.**

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -9 igen szavazat**

**52/2024. (X.24.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a „Jelentés a város környezeti állapotáról- 2024” című beszámolót fogadja el és rendelje el annak közzétételét a város lakosainak és szervezeteinek tájékoztatása céljából.

Felelős a közlésért: Gelencsér Attila bizottsági elnök

Határidő: képviselő-testületi ülés

**2.napirendi pont**

Posztógyár utcai ivóvízhálózat kiépítésével kapcsolatos döntés meghozatala

**Németh Ildikó:** A Pogányi útról nyíló Posztógyár utcában a vezetékes ivóvíz hálózat még nem lett kiépítve. Mivel egyre jobban benépesült a terület, az ingatlantulajdonosok felvették ezügyben az önkormányzattal a kapcsolatot, amennyiben erre lehetőség nyílna költségmegosztással szeretnék ezt hálózat bővítést megoldani. Korábban erre a területre a Város már készítettet tervet, amely vízjogi engedéllyel is rendelkezett, forráshiány miatt azonban nem valósult meg a beruházás és időközben a vízjogi engedély lejárt. Az előzetesen bekért ajánlatot megvizsgálva a lakók által vállalt összegen felül a városra 4,5 MFt összeg hárulna, amely a közterületi gerinchálózat kiépítésére vonatkozik.

A tervező kérésünkre megbontotta a fejleszteni kívánt szakaszt olyan tekintetben, hogy az önkormányzat által a későbbiekben beépíteni kívánt Pogányi út mentén lévő, ún. V. ütem területe a rendszer kiépítésével tovább bővíthető legyen.

A korábbi terv újbóli engedélyeztetésének költsége a kiviteli munkák műszaki ellenőri tevékenységével együtt bruttó 508 000 Ft, illetve további 123 900 Ft eljárási díjat kell fizetnünk. Mindezek számításával az önkormányzatra eső jelen fejlesztés közel bruttó 4 568 000 Ft.

A lakókat az említett 9,5 M Ft összköltségen túl számításaink szerint további költség terheli, amely a telkeken belüli vízóraakna kiépítését tartalmazza. Ezt az összeget a tulajdonosok a kivitelező egyedi megbízása mellett közvetlenül fizetik meg.

**Klobetzné Debrei Hajnalka:** Megkerestek az ottani lakók a problémájukkal. Lakók mindenképp támogatják a bevezetést, mert víznyomás problémák is vannak.

**Bányai- Németh Gábor:** Ugye 17 lakót érint ez, van -e jogi, illetve pénzügyi biztosíték arra, hogy mindenki befizesse a vállalását?

**Németh Ildikó:** Tartalmazza is a határozati javaslat, hogy ezt követően egy megállapodási szerződést kötünk a lakókkal, erre már volt példa ezelőtt is. A Szőlőskert utcában is hasonlóképp oldottuk meg. Az Önkormányzat részéről mi is akkor tudjuk vállalni, ha a lakók részéről befolyik ez az összeg. Mindenképpen megállapodás keretében rögzítjük ezt.

**Bányai- Németh Gábor:** Tehát, ha jól értem akkor fog ténylegesen elkezdődni, ha a lakók is befizetik. Van-e tartalék keret, vagy vészforgatókönyv, ha esetleg meghaladná a költségvetést ez a beruházás?

**Németh Ildikó:** Ha a kivitelezés költsége magasabb lesz, akkor a tulajdonosokkal egyeztetünk, amennyiben az önkormányzat költsége magasabb lenne, az ismét a Képviselő-testület elé kerülne.

**Bányai- Németh Gábor:** Tehát ez az összeg teljes egészében rendelkezésre áll. Milyen változtatásokra van szükség a 2020-as engedélyekhez képest?

**Németh Ildikó:** Maga a vízjogi engedélye lejárt, amelyet újra kellett engedélyeztetni. Hatósági, igazgatási szolgáltatási díj befizetését vonja maga után.

**Bányai- Németh Gábor:** Mi történik akkor, ha útközben valamelyik lakó meggondolja magát, és mondjuk nem létesít vízaknát?

**Németh Ildikó:** Maga a gerinc kivitelezését várjuk a rájuk eső összeget. Ha Ő nem akarja kiépíteni, az a kivitelező és az ingatlantulajdonos ügye a későbbiekben.

**Bányai- Németh Gábor:** Pogányi úti telkek csatlakozása mikor várható ehhez a tervhez?

**Németh Ildikó:** Erre még egyelőre nincs terv.

**Kövesdi Andrea:** A fejlesztéssel érintett területen bővülhet azoknak a köre, akik csatlakoznának ehhez a beruházáshoz, vagy ez az összes lakó?

**Németh Ildikó:** Akár bővülhet tovább is a lakók köre. Az Önkormányzat ügyvédnője úgy kezeli ezt a szerződést, ha valaki még szeretne csatlakozni, akkor Ő is befizetési kötelezettség mellett megteheti, amely később szétosztódik.

**Kövesdi Andrea:** Tehát ha bővül ez a kör az Önkormányzatnak és a magánszemélyeknek is visszatérül egy része**.**

**Stampf Ervin:** Ez hasonló az eddigi beruházásokhoz, mivel a korábbi években az volt a gyakorlat, hogy az Önkormányzat fizette a tervezési díjat, és utána kezdik meg a lakók megfinanszírozni? Ahogy néztem ennek a területnek egyik fele gazdasági övezetben van, másik fele pedig lakóövezet, tehát itt vannak gazdasági és lakossági szereplők és fejlesztendő területek is akadnak. Ez az egész Posztógyár utcai gerincvezeték kiépítését jelenti, vagy csak egyes részére, mivel azt nem tartalmazta az anyag.

**Németh Ildikó:** Belterületi részre vonatkozik. Ahogy említetted, jobb oldalon vannak a lakók, az út baloldala pedig a gazdasági terület. A belterületi határig terjedő gerincszakasz kiépítését jelenti.

**Stampf Ervin:** Ez innentől kezdve gyakorlat, hogy ha valaki ivóvízfejlesztést akar a területén-ami rengeteg helyen van-akkor az Önkormányzat partner ebbe? Mert eddig az volt, hogy az Önkormányzat nem tud ebben segíteni, de a tervezést azt vállalja.

**Németh Ildikó:** Azt említettem az anyagban, hogy hosszútávon a Város érdeke lesz ennek a szakasznak a fejlesztése az V. ütem szomszédsága miatt. Ezt vettük figyelembe, és ezt tartottuk szem előtt..

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -9 igen szavazat**

**53/2024. (X.24.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a Kőszeg, Posztógyár utca közterületen kiépülő ivóvízvezeték gerinchálózat kivitelezési munkálatainak legfeljebb bruttó 9,5 M Ft értékben történő elvégzését, amennyiben a Posztógyár utca ivóvízhálózat bővítésben érintett lakói együtt, mindösszesen bruttó 5 440 000 Forint fejlesztési hozzájárulást megfizetnek az Önkormányzat részére. A Képviselő-testület egyben hatalmazza fel a Polgármestert az erről szóló, az önkormányzat ügyvédje által készített megállapodás és kapcsolódó kivitelezői szerződés aláírására.

2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy az Önkormányzat 2024. évi költségvetésének Bevételi oldalát 5 440 000 Ft-tal emelje meg, a Kiadási oldal Beruházási előirányzatát az 1. pontban létrejött megállapodásban rögzített összegből 3 420 315 Ft-tal, a Kiadási oldal dologi előirányzatát az 1. pontban rögzített összegből 2 019 685 Ft-tal megemeli.

3. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy biztosítja a beruházás megvalósításához szükséges pénzügyi forrást a 2024. évi költségvetés Kiadások 5. melléklet I. Beruházás 3. sor közműfejlesztési keretösszeg sorának terhére a megállapodásban rögzített összegen felül - legfeljebb 4 568 000 Ft összegig.

Felelős a közlésért: Gelencsér Attila bizottsági elnök

Határidő: képviselő-testületi ülés

**3.napirendi pont**

A Kőszegi Sporthorgász Egyesülettel létrejött halgazdálkodási jog haszonbérletéről szóló szerződésekkel kapcsolatos döntések meghozatala

**Németh Ildikó:** A Csónakázó tó és a Téglagyári tó halgazdálkodására vonatkozóan Kőszeg Város Önkormányzata és a Kőszegi Sporthorgász Egyesület között 2020-tól 5 év határozott időre haszonbérleti szerződés jött létre. Időközben 2022-ben pályázatot nyújtottak be a terület fejlesztésére vonatkozóan, amely nyert is. A Sporthorgász Egyesületek Vas Megyei Szövetségével konzorciumban nyújtotta be, az együttesen elnyert közel 200 MFt összegű támogatásból a kőszegi tavak 23.2 MFt értékben fejleszthetők. Mivel a Csónakázó tónál régóta probléma az erózióval sújtott partoldal, annak megerősítését, valamint a környezet rendezését szeretnék a padok kihelyezésével együtt megoldani, a Téglagyári tónál pedig esőbeálló és tűzrakóhely kialakítását tervezik. 2022-ben, amikor a Képviselő -Testület jóváhagyásával a pályázat benyújtásra került, olyan döntés is született, hogy a pályázat nyertessége esetén az önkormányzatnak biztosítani kell a projekt ideje alatt és az azt követő kötelező 5 éves fenntartási időszakban, hogy az ingatlanok a rendelkezésre álljanak, ezért kérik a szerződések időtartamát 2030. december 31. napjáig meghosszabbításának jogszabályi akadálya nincs.

Maga a kivitelezés jövőre indulna meg, azt követően pedig 5 éves fenttartási kötelezettség van. A halgazdálkodási. törvény rendelkezik arról, hogy legalább 5-, legfeljebb 15 évre köthető a szerződés. Így javasoljuk a szerződés meghosszabbítását.

**Bányai- Németh Gábor:** Meg lett határozva az új szerződésben, hogy a haszonbér konkrét feladatainak mekkora a pénzbeli értéke?

**Németh Ildikó:** Pénzben nem, természetben fizeti meg azzal, hogy a területet gondozzák, kezelik, jó karban tartják.

**Bányai- Németh Gábor:** Tesznek-e valamiféle garanciát, ami azt biztosítja, hogy a hosszú távú fenntartási időszakra vonatkozóan is meg fog felelni az Egyesület azoknak az elvárásoknak, amit a Város támaszt velük szemben?

**Németh Ildikó:** A szerződés szabályozza, ha a használó a szerződéses és jogszabályi kötelezettségeit nem teljesíti, akkor annak következményei vannak.

**Bányai- Németh Gábor:** Város részéről történik-e valamiféle monitoring?

**Németh Ildikó:** Igen, helyszíni szemle, és folyamatosan kapcsolatban vagyunk egymással.

**Gelencsér Attila**: Valamint évente beszámolási kötelezettségük van, és beszámolnak a tevékenységükről.

**Klobetzné Debrei Hajnalka:** Megjegyzi, hogy nagyon szépen rendben tartják, és mindig fejlesztenek valamit.

**Bánhegyi Péter:** Szerződéssel kapcsolatban pontosítaná az általuk gondozott területek nagyságát illetően. 1-es és 2-es pontban lévő területek módosításra szorulnak.

**Németh Ildikó:** Jelzi, hogy a kezelendő felületek nagyságában történik csak változás, így szavazásra lehet bocsátani a határozati javaslatot.

Több kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -9 igen szavazat**

**54/2024. (X.24.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a kőszegi Téglagyári tó (Hrsz.: 0115) és a kőszegi Csónakázó tó (Hrsz.: 1112/3) halgazdálkodására vonatkozó, Kőszeg Város Önkormányzata és a Kőszegi Sporthorgász Egyesület között módosításokkal egységes szerkezetben foglalt halgazdálkodási jog haszonbérletéről szóló szerződéseket a melléklet szerinti tartalommal jóváhagyásra és egyben hatalmazza fel a polgármestert a szerződések és egyéb nyilatkozatok aláírására.

Felelős a közlésért: Gelencsér Attila bizottsági elnök

Határidő: képviselő-testületi ülés

Más napirendi pont nem lévén az elnök a nyilvános ülést 15 óra 25 perckor berekesztette.

…………………………… ……………………………..

Kiss Péter elnök Bizottsági tag